CELEX: 62017CN0073
Language: hr
Date: 2017-02-09 00:00:00
Title: Predmet C-73/17: Tužba podnesena 9. veljače 2017. – Francuska Republika protiv Europskog parlamenta

3.4.2017   
            
            
               HR
            
            
               Službeni list Europske unije
            
            
               C 104/37
            
         Tužba podnesena 9. veljače 2017. – Francuska Republika protiv Europskog parlamenta
   (Predmet C-73/17)
   (2017/C 104/53)
   Jezik postupka: francuski
   
      Stranke
   
   
      Tužitelj: Francuska Republika (zastupnici: F. Alabrune, D. Colas, B. Fodda i E. de Moustier, agenti)
   
      Tuženik: Europski parlament
   
      Tužbeni zahtjev
   
   
               —
            
            
               poništenje dnevnog reda sjednice Europskog parlamenta od srijede 30. studenoga 2016. (dokument P8_0J (2016)11-30), u dijelu u kojem predviđaju rasprave na plenarnom zasjedanju o zajedničkom nacrtu općeg proračuna koji je dogovorio Odbor za mirenje; dnevnog reda sastanka od četvrtka 1. prosinca 2016. (dokument P8_0J (2016)12-01), u dijelu u kojem predviđa glasovanje nakon kojeg slijedi objašnjenje glasovanja o zajedničkom nacrtu općeg proračuna; zakonodavne rezolucije Europskog parlamenta od 1. prosinca 2016. o zajedničkom nacrtu općeg proračuna (dokument TS-0475/2016 P8_TA-PROV(2016)0475, u svojoj privremenoj verziji), kao i akta kojim je, u skladu s postupkom predviđenim u članku 314. stavku 9. UFEU-a, predsjednik Europskog parlamenta utvrdio da je opći proračun konačno donesen;
            
         
               —
            
            
               zadržavanje učinaka akta kojim je predsjednik Europskog parlamenta utvrdio da je donesen opći proračun Unije za 2017. sve dok taj opći proračun ne bude konačno donesen aktom sukladnim Ugovorima, u razumnom roku počevši od dana donošenja presude;
            
         
               —
            
            
               nalaganje Europskom parlamentu snošenja troškova.
            
         
      Tužbeni razlozi i glavni argumenti
   
   
               1.
            
            
               Svojom tužbom, francuska vlada traži poništenje četiriju akata koje je donio Europski parlament u okviru izvršavanja svoje proračunske ovlasti na dodatnoj plenarnoj sjednici održanoj 30. studenoga i 1. prosinca 2016. u Bruxellesu.
            
         
               2.
            
            
               Prvi i drugi akt, čije poništenje zahtijeva francuska vlada, su dnevni redovi sjednica Europskog parlamenta od srijede 30. studenog 2016. i četvrtka 1. prosinca 2016., u dijelu u kojem predviđaju plenarne rasprave o zajedničkom nacrtu općeg proračuna za 2017. i glasovanje nakon kojeg slijedi objašnjenje glasovanja o tom zajedničkom nacrtu općeg proračuna.
            
         
               3.
            
            
               Treći akt je Zakonodavna rezolucija Europskog parlamenta od 1. prosinca 2016. o zajedničkom nacrtu općeg proračuna.
            
         
               4.
            
            
               Naposljetku, francuska vlada zahtijeva poništenje akta kojim je, sukladno članku 314. stavku 9. UFEU-a, predsjednik Europskog parlamenta utvrdio da je opći proračun konačno donesen. Kao što proizlazi, među ostalim, iz zapisnika sjednice Europskog parlamenta od četvrtka 1. prosinca 2016., riječ je o izjavi predsjednika Europskog parlamenta i njegovu potpisivanju općeg proračuna, koji su učinjeni nakon glasovanja o zakonodavnoj rezoluciji o zajedničkom nacrtu općeg proračuna.
            
         
               5.
            
            
               Svojim jedinstvenim tužbenim razlogom, francuska vlada smatra da četiri pobijana akta treba poništiti jer krše Protokol br. 6 priložen UEU-u i UFEU-u te Protokol br. 3. priložen Ugovoru o EZAE-u, koje se odnose na određivanje sjedišta institucija i određenih tijela, ureda i agencija i službi Europske unije.
            
         
               6.
            
            
               Naime, kako iz protokola o sjedištu institucija tako i iz sudske prakse Suda proizlazi da Europski parlament ne može izvršavati proračunske ovlasti iz članka 314. UFEU-u na dodatnim plenarnim sjednicama koje se održavaju u Bruxellesu, nego ih mora izvršavati na redovnim plenarnim sjednicama koje se održavaju u Strasbourgu.
            
         
               7.
            
            
               Međutim, budući da se zakonitost akta predsjednika Europskog parlamenta osporava, ne zbog svoje svrhe ili sadržaja, nego isključivo zato što se taj akt trebao donijeti na redovnoj plenarnoj sjednici u Strasbourgu, potreba da se osigura kontinuitet europske javne službe i važni razlozi pravne sigurnosti opravdavaju, prema mišljenju francuske vlade, zadržavanje pravnih učinaka tog akta do donošenja novog akta sukladnog Ugovorima.